
MARIJAMPOLĖS SAVIVALDYBĖS ADMINISTRACIJOS
APLINKOTVARKOS IR INFRASTRUKTŪROS SKYRIUS
Biudžetinė įstaiga,  J. Basanavičiaus a. 1, 68307 Marijampolė.
Duomenys kaupiami ir saugomi Juridinių asmenų registre, kodas 188769113.
Skyriaus duomenys: tel. +370 343  90 048, el. p. administracija@marijampole.lt


TECHNINĖ SPECIFIKACIJA
MARIJAMPOLĖS SAV. KAIMIŠKŲJŲ SENIŪNIJŲ KELIŲ IR GATVIŲ SU ŽVYRO DANGA PAPRASTOJO REMONTO DARBŲ PIRKIMUI
2026 m. kovo    d. Nr. 


Užsakovas: Marijampolės savivaldybės administracija.
Pirkimo objektas: Marijampolės sav. kaimiškųjų seniūnijų kelių ir gatvių su žvyro danga paprastojo remonto darbai, atliekami pagal raštiškus Užsakovo užsakymus (įskaitant užsakymus, pateiktus elektroniniu paštu).
Statybos rūšis: Susisiekimo komunikacijų paprastojo remonto darbai

I. Bendri reikalavimai darbų atlikimui

Darbai vykdomi pagal Užsakovo (seniūnijos seniūno arba Marijampolės savivaldybės administracijos įgalioto atstovo) pateiktą raštišką užsakymą (įskaitant elektroninį paštą), vadovaujantis Kelių priežiūros vadovo II dalimi „Automobilių kelių priežiūros darbų atlikimo technologija KPV DT-15“, patvirtinta 2015 m. sausio 30 d. įsakymu Nr. V(E)-1 (galiojanti redakcija), taikant 6 lentelėje nurodytus darbų aprašymus: 2.2.1 „Valymas“, 2.2.3 „Bangų ir provėžų ištaisymas“, 2.2.5 „Įdubų, iškylų, įlūžių ir kitų nelygumų ištaisymas“, 2.2.6 „Nusidėvėjusio sluoksnio atnaujinimas“, 2.2.8 „Išorinių kraštų (sankasos briaunų) sutvarkymas“, atliekant vietinės reikšmės kelių ir gatvių su žvyro danga priežiūros darbus.
Darbus Rangovas privalo atlikti tik esant meteorologinėms ir gamtinėms sąlygoms, tinkamoms darbų technologijai, kai nėra grunto įšalo ir dangos drėgnis yra optimalus, užtikrinantis tinkamą biriųjų medžiagų paskleidimą ir sutankinimą. Meteorologinių sąlygų tinkamumą darbų atlikimui vertina ir sprendimą priima Užsakovas, o jo sprendimas, fiksuojamas raštu (įskaitant el. paštą), Rangovui yra privalomas ir negali būti pagrindu reikšti pretenzijas dėl darbų atlikimo terminų ar papildomų išlaidų.
Naudojamos medžiagos turi atitikti Automobilių kelių nesurištųjų mišinių ir gruntų, naudojamų sluoksniams be rišiklių, techninių reikalavimų aprašo TRA SBR 19, patvirtinto 2019 m. gruodžio 20 d. įsakymu Nr. V-191, reikalavimus. Leidžiama naudoti nesurištuosius mineralinių medžiagų mišinius ir gruntus, klasifikuojamus pagal LST 1331, kurių mažiausia mineralinių dulkių kiekio kategorija yra LF4 (išbiros per 0,063 mm akučių sietą masės procentais ≥ 4).
Nusidėvėjusio žvyro dangos sluoksnio atkūrimo metu paskleistos medžiagos turi būti tolygiai paskirstytos ir sutankintos volu arba lygiaverte technika, tankinant iki stabilaus, neklampaus paviršiaus. Volavimo juostos turi persidengti ne mažiau kaip 30–40 cm, o sluoksnio storis vertinamas tik po sutankinimo. Greideriavimu formuojamas dvišlaitis skersinis profilis, užtikrinantis paviršinio vandens nuvedimą. Po darbų neturi likti balų, provėžų ar nestabilaus paviršiaus.
1. Atlikdamas Darbus Rangovas atsako už eismo saugumą darbų vykdymo zonoje ir privalo naudoti kelio darbams skirtus laikinus kilnojamuosius įspėjamuosius, draudžiamuosius ir nukreipiamuosius kelio ženklus, atitinkančius Kelio ženklų įrengimo ir vertikaliojo ženklinimo taisykles (patvirtintas Lietuvos Respublikos susisiekimo ministro 2012 m. sausio 31 d. įsakymu Nr. 3-83) ir Automobilių kelių darbo vietų aptvėrimo ir eismo reguliavimo taisykles T DVAER 12 (patvirtintas Lietuvos automobilių kelių direkcijos prie Susisiekimo ministerijos direktoriaus 2012 m. balandžio 16 d. įsakymu Nr. V-87), taip pat kitus galiojančius teisės aktus, taikomus Sutarties vykdymo metu.
2. Rangovas privalo Darbus atlikti griežtai laikydamasis galiojančių normatyvinių dokumentų, įskaitant, bet neapsiribojant: Kelių techniniu reglamentu KTR 1.01:2008 „Automobilių keliai“, Automobilių kelių dangos konstrukcijų sluoksnių be rišiklių įrengimo taisyklėmis ĮT SBR 19, Statybos techniniu reglamentu STR 2.06.04:2014 „Gatvės ir vietinės reikšmės keliai. Bendrieji reikalavimai“, taip pat kitais Sutarties vykdymo metu galiojančiais ir (ar) naujai priimtais teisės aktais, jeigu jie susiję su Darbų atlikimu, kokybe, sauga ar aplinkos apsauga.
3. Sutartis įsigalioja nuo jos pasirašymo dienos ir galioja 36 (trisdešimt šešis) mėnesius arba iki tol, kol bus išnaudota visa Sutarties vertė, priklausomai nuo to, kuri sąlyga įsigalioja anksčiau.
4. Perkami Darbai finansuojami iš 2026-2028 metų Darnios aplinkos programos lėšų, Marijampolės savivaldybės biudžeto lėšų, o prireikus – ir iš kitų teisėtai skirtų Savivaldybės biudžeto asignavimų.
5. Paprastojo remonto darbais laikomi darbai, kuriais atkuriama ar pagerinama kelio ar gatvės dangos ir jos konstrukcinių elementų būklė, nekeičiant kelio kategorijos, trasos ar techninių parametrų. Darbai atliekami didesnėje nei 30 % kelio ar gatvės ilgio dalyje ir gali apimti visą važiuojamosios dalies plotį. Atliekamas sisteminės būklės atstatymas, o ne tik pavienių defektų lopymas. Darbai nepriskiriami priežiūrai, bet nepasiekia kapitalinio remonto apimties.
6. Kelių ir gatvių su žvyro danga paprastojo remonto darbų aprašymas:
6.1. Kelių ir gatvių dangos atnaujinimas žvyru ar skalda. 
Atliekamas kelių ir gatvių su žvyro danga paprastasis remontas, atnaujinant važiuojamosios dalies konstrukciją: išlyginant esamus nelygumus, papildant žvyro ar skaldos sluoksnį iki normatyvinio storio ir atkuriant kelio skersinį bei išilginį profilį. Greideriavimas atliekamas ne mažiau kaip 2–3 kartus, formuojant išgaubtą skersinį profilį ir užtikrinant tinkamą paviršinių vandenų nutekėjimą. Darbų užsakymus teikia seniūnijų seniūnai arba Užsakovo atstovas raštu, el. paštu arba telefonu. Darbai atliekami per 5 darbo dienas nuo užsakymo pateikimo.
6.2. Kelkraščio atstatymas ir papildymas. Atliekamas kelkraščio konstrukcijos atstatymas ir (ar) papildymas, kai kelkraščiai yra nusidėvėję, pažeisti, nuskusti ar neatitinka normatyvinių nuolydžių. Formuojamas kelkraščio skersinis nuolydis iki 6 %, naudojant vietoje nuskustą gruntą arba papildomą žvyro ar skaldos sluoksnį. Užtikrinamas vandens nuvedimas nuo važiuojamosios dalies. Darbų užsakymus teikia seniūnijų seniūnai arba Užsakovo atstovas. Darbai atliekami per 5 darbo dienas nuo užsakymo pateikimo.
6.3. Pakelės griovio rekonstrukcija autogreideriu. Atliekama pakelės griovių rekonstrukcija autogreideriu, kai būtina atkurti ar pagerinti vandens nuvedimo funkcionalumą. Grioviai formuojami ne mažiau kaip 2 pravažiavimais, atsižvelgiant į reljefą ir faktines vandens nutekėjimo sąlygas. Susidaręs perteklinis gruntas paskleidžiamas šalia griovio arba panaudojamas kelio sankasos ir kelkraščių formavimui, o jei nėra galimybės – išvežamas taikant atskirus įkainius. Prieš pradedant darbus seniūnija privalo nužymėti kelio ribas. Darbai atliekami per 5 darbo dienas nuo užsakymo pateikimo.
6.4. Kelio griovių kasimas ir remontas ekskavatoriumi. Kelio grioviai kasami ir (ar) rekonstruojami ekskavatoriumi tais atvejais, kai griovių neįmanoma ar netikslinga įrengti autogreideriu, ir kai reikalingas esminis griovio profilio atstatymas ar pagerinimas. Iškastas gruntas, įvertinus jo tinkamumą, paskleidžiamas šalia griovio, panaudojamas kelio sankasos ar kelkraščių formavimui, o nesant galimybės – išvežamas į seniūnijos nurodytą vietą. Prieš pradedant darbus seniūnija privalo nužymėti kelio ribas. Darbai atliekami per 5 darbo dienas nuo užsakymo pateikimo.
6.5. Kelio griovių kasimas su grunto išvežimu. Atliekamas kelio griovių kasimas ekskavatoriumi, kai iškasto grunto nėra galimybės paskleisti vietoje ar panaudoti kelio konstrukcijose. Perteklinis gruntas pakraunamas į autosavivarčius ir išvežamas į seniūnijos nurodytą vietą. Prieš pradedant darbus seniūnija privalo nužymėti kelio ribas. Darbai atliekami per 5 darbo dienas nuo užsakymo pateikimo.
6.6. Kelmo ir krūmų pašalinimas. Kelmai išraunami mechanizuotai, krūmai iškertami, atliekamas frezavimas. Iškirsti kelmai ir krūmai utilizuojami rangovo lėšomis. Darbai atliekami per 10 darbo dienų nuo užsakymo pateikimo Darbų užsakymus teikia seniūnijų seniūnai arba Užsakovo atstovas el. paštu arba telefonu. 
6.7. Pralaidų pagrindo įrengimas. Pagrindas po pralaidomis įrengiamas iš smėlio sluoksnio ≥15 cm, sutankinamas vibroplokštėmis. Plastikinės PEHD/PP pralaidos įrengiamos tranšėjose, užtikrinant 97 % tankį (ne mažiau 97 % pagal standartinį Proctor bandymą). Pralaidos dugnas turi būti horizontalus arba su lengvu nuolydžiu vandens nutekėjimui. Darbo eiga: tranšėjos paruošimas, grunto sluoksniavimas, tankinimas, sluoksnio tikrinimas matuokliais. Darbai atliekami per 30 kalendorinių dienų nuo užsakymo pateikimo.
6.8. Pralaidų montavimas su gelžbetoniais antgaliais. Įtekamasis ir ištekamasis antgalis įrengiamas kiekvienos pralaidos galui, naudojant surenkamą gelžbetonį. Antgaliai turi būti sumontuoti taip, kad užtikrintų pralaidos apsaugą nuo išplovimų ir vandens srautų koncentracijos. Tarp vamzdžio ir antgalio užpildoma tarpinė zona ir užbetonuojama, užtikrinant sandarumą ir konstrukcijos stabilumą. Tikrinama, kad vamzdžiai nepaslinktų, o antgaliai būtų lygiai su kelio profiliu. Darbai atliekami per 30 kalendorinių dienų nuo užsakymo pateikimo.
6.10. Pralaidos iš plastikinių gofruotų vamzdžių montavimas. Tranšėjos dugnas turi būti suformuotas iš natūralaus grunto, kurio sutankinimo rodiklis turi siekti 97 %. Pralaidos įrengiamos plastikinės PP (polipropilenas) gofruotos, kurių diametras ne mažesnis nei 0,4 m. Pralaidų vamzdžiai turi atitikti šiuos reikalavimus:
- žiedo standumas – 8 kN/m²; (pagal ISO 9969:1994 (E))
- žiedo lankstumas – 30 % deformacija be pažeidimų; (pagal ISO EN 1446:2002)
- terminis stabilumas - 110°, t = 30 min.; (pagal ISO 12091:1995 (E))
- atsparumas smūgiams –  H50 ≥ 1000 mm. (pagal LST EN 1411:2002)
Pralaidų įrengimo vietą ir ilgį atsižvelgiant į faktinę situaciją ir darbų užsakymus teikia seniūnijų seniūnai arba Užsakovo atstovas raštu, el. paštu arba telefonu, nurodydami konkrečią pralaidos įrengimo vietą. Darbai atliekami per 30 kalendorinių dienų nuo užsakymo pateikimo.
6.11. Antgalių iš surenkamo gelžbetonio įrengimas. Pralaidos galuose įrengiami įtekamasis ir ištekamasis surenkami gelžbetoniniai antgaliai. Tarpai tarp pralaidos vamzdžio ir antgalių užbetonuojami. Darbai atliekami per 30 kalendorinių dienų nuo užsakymo pateikimo.
6.12. Pralaidų užpylimas gruntu ir sluoksnių  sutankinimas. Įrengta pralaida užpilama gruntu, užpilamas gruntas turi atitikti ĮT ŽS 17 reikalavimus. Tinkami gruntai: smulkiagrūdžiai, vidutiniagrūdžiai , stambiagrūdžiai smėliai, žvyro ir smėlio mišiniai, gruntai su žvyro priemaišomis. Šiuose gruntuose neturi būti stambesnių kaip 50 mm grūdelių, o mažesnės už 0,1 mm dalelės neturi sudaryti daugiau kaip 10 %; šiame smulkiųjų dalelių kiekyje molio dalelės neturi sudaryti daugiau kaip 2 %. Užpilamos medžiagos vandens pralaidų zonose turi būti paskleidžiamos sluoksniais ir tolygiai bei kruopščiai sutankinamos. Sluoksnio storis priklauso nuo naudojamų tankinimo priemonių ir užpilamo grunto savybių. Jis gali būti nuo 10 cm iki 50 cm storio. Be to, turi būti tikrinama, kad užpilant vamzdžiai nepasislinktų, o kelio sankasoje neatsirastų nepageidaujamų deformacijų ir apkrovų. Įkainyje nurodomas sutankinto grunto kiekis. Darbai atliekami per 30 kalendorinių dienų nuo užsakymo pateikimo.
6.13. Supilto žvyro išlyginimas autogreideriu. Darbai vykdomi, kai atvežtas žvyras ant kelio nėra paskleistas tolygiai, o supiltas į krūvas. Supiltas žvyras turi būti paskleistas tolygiai, nesustumtas į griovius, išlaikant tolygų išilginį ir skersinį kelio nuolydžius. Žvyre negali būti stambių akmenų, kurie keltų grėsmę eismo saugumui. Darbai atliekami per 5 darbo dienas nuo užsakymo pateikimo. 
6.14. Kelio išdaužų, duobių, bangų, provėžų, užtaisymas (ištaisymas). Remontas atliekamas didesnėse kelio ar gatvės atkarpose, atstatant visą pažeistą važiuojamosios dalies plotį arba dalį, kuri reikalauja remonto, pagal Užsakovo nurodymus. Naudojama tinkama medžiaga: žvyras, smėlis, skalda arba jų mišiniai, priklausomai nuo dangos pobūdžio. Atliekamas nelygumų išlyginimas, medžiagos paskleidimas, formuojamas skersinis ir išilginis dangos profilis vandens nutekėjimui užtikrinti. Stambūs akmenys ar kliūtys pašalinami, kad nekelti grėsmės transportui. Darbai atliekami per 5 darbo dienas nuo užsakymo pateikimo.  
6.15. Dangų (pagrindų) tankinimas. Darbo metu atliekamas dangų pagrindų (smėlio, žvyro, skaldos ar mišinių sluoksnių) tankinimas vibrovolu (-ais), sluoksnį tankinant keliais tolygiais važiavimais iki pasiekiamas normatyvinis tankis. Prieš ir tankinimo metu kontroliuojamas sluoksnio storis ir drėgnumas. Darbų kokybė užtikrinama atliekant tankio patikrinimus pagal galiojančius reikalavimus. Žvyrkeliuose reikalaujamas santykinis tankis paprastai yra ne mažesnis kaip 0,98 (pagal standartinį Proctor bandymą). Vietinės reikšmės žvyrkeliuose žvyro dangos (ar pagrindo) sluoksnių reikalaujamas santykinis tankis paprastai ≥ 0,97. Darbai atliekami per 5 darbo dienas nuo užsakymo pateikimo.
II. Reikalavimai

7. Rangovas įsipareigoja:
7.1. nustatytomis sąlygomis ir tvarka, savo sąskaita, rizika ir priemonėmis atlikti Darbus Užsakovui, o Užsakovas įsipareigoja priimti tinkamai atliktus Darbus ir sumokėti pagal sutartyje nurodytą Darbų kainą;
7.2. Rangovas savo lėšomis kompensuoja darbų, kurie atlikimo metu vertinami kaip netinkamai įvykdyti, atlikimo išlaidas arba išlaidas, susijusias su neatliktais darbais.
7.3. Atlikdamas Darbus užtikrinti higienos ir darbų saugos reikalavimus, priešgaisrinę saugą ir ekologinę aplinkos apsaugą;
7.4. Įstatymų nustatyta tvarka būti apsidraudęs rangovo civilinę atsakomybę;
7.5. Prieš pradedant Darbus pateikti Užsakovui įsakymo dėl paskirto darbų vadovo kopiją, nurodant šio asmens vardą, pavardę ir kontaktinius duomenis, ir nedelsiant informuoti apie jų pasikeitimą.
7.6. Darbus vykdyti tik pagal Užsakovo pateiktus raštiškus užsakymus (įskaitant elektroninį paštą), griežtai laikantis juose nurodytos darbų apimties, eiliškumo ir terminų. Rangovas neturi teisės savavališkai keisti darbų apimties, technologijos ar atlikimo būdo. 
7.7. Prieš pradedant rangos darbus bendradarbiaujant su Užsakovo atstovo už darbų vykdymą atsakingu skyriumi  ar seniūnu  suderinamas kelių (gatvių) sąrašas, kuriuose bus vykdomi darbai, atliekama jei reikia objekto apžiūros foto fiksacija. Paprastojo remonto Darbų atlikimui Rangovas parengia paprastojo remonto darbų aprašus ir pateikia Užsakovo suderinimui.  Paruošiama ir suderinama (užsakovo ir rangovo pasirašyta) darbų sąmata, suderinamas darbų vykdymo grafikas ir  darbų įvykdymo terminas. 
8. Atliktų darbų pateikimo ir priėmimo tvarka
8.1. Atlikęs darbus Rangovas, pasirašęs dokumentus kvalifikuotais elektroniniais parašais, ne vėliau kaip iki einamojo mėnesio 25 dienos pateikia už sutartį atsakingam Užsakovo atstovui: pasirašytus atliktų darbų aktus (forma F-2); atliktų darbų ir išlaidų apmokėjimo pažymą (forma F-3).
8.2. Darbai Užsakovui perduodami ir priimami sutartyje nustatyta tvarka, pasirašant atliktų darbų perdavimo ir priėmimo aktą. Užsakovas (įgaliotas darbuotojas) Darbus priima pasirašydamas Rangovo pateiktuose atliktų darbų aktuose (forma F-2, F-3).
8.3. Darbai priimami atlikus vietinę apžiūrą, kuri prireikus gali būti fiksuojama nuotraukomis.
8.4. Darbai laikomi tinkamai atlikti, kai: kelio danga yra lygi ir stabili; nėra balų ir provėžų; tinkamai suformuotas skersinis profilis; sutvarkyti kelkraščiai ir grioviai, pašalinti krūmai; darbams atlikti naudotos tik techninę specifikaciją ir norminius reikalavimus atitinkančios medžiagos.
8.5. Nustačius trūkumus, Rangovas privalo juos pašalinti Užsakovo nustatytu terminu. Pakartotiniai tie patys trūkumai laikomi esminiu sutarties pažeidimu.
9. Medžiagų pristatymo, priėmimo ir atitikties kontrolė:
9.1. Rangovas kartu su atliktų darbų aktais (forma F-2) ir atliktų darbų ir išlaidų apmokėjimo pažyma (forma F-3) privalo pateikti: krovinio važtaraščius, pasirašytus kvalifikuotu elektroniniu parašu ir patvirtintus seniūnijos atsakingo asmens parašu, patvirtinančiu, kad:
· darbams reikalingos birios ir kitos statybinės medžiagos, faktiškai buvo pristatytos į konkretų objektą, tiksliai sąmatoje ir (ar) užsakyme numatytu kiekiu, be kiekybinių nukrypimų, ir nebuvo naudojamos kituose objektuose ar kitiems darbams;
· medžiagų atitikties deklaracijas (gamintojo ir (ar) tiekėjo), patvirtinančias, kad darbams naudotos medžiagos atitinka techninėje specifikacijoje, taikomuose standartuose (EN, LST EN ir kt.), techniniuose reglamentuose bei kituose galiojančiuose teisės aktuose nustatytus reikalavimus.
9.2. Krovinio važtaraščiuose privalo būti nurodyta: medžiagos pavadinimas; kiekis; pristatymo data; pristatymo vieta (konkretus objektas); siuntėjas ir gavėjas; seniūnijos atsakingo asmens parašas, patvirtinantis faktinį medžiagų pristatymą.
9.3. Nepateikus krovinio važtaraščių su seniūnijos atsakingo asmens parašais ir (ar) medžiagų atitikties deklaracijų, arba nustačius neatitikimus tarp pateiktų dokumentų ir faktiškai atliktų darbų, Užsakovas turi teisę nepriimti darbų ir stabdyti apmokėjimą, kol nustatyti trūkumai bus pašalinti.
10. Darbai, kuriems pasiūlyme nepateikti įkainiai, neužsakomi ir neapmokami.
 	11. Rangovas privalo:
11.1. vesti kasdienę atliktų darbų kiekių apskaitą ir Užsakovui pareikalavus teikti šią informaciją;
11.2. atsakyti už eismo saugumą darbų vykdymo zonoje. Automašinos privalo dirbti gatvėse su įjungtais oranžinės spalvos švyturėliais, darbininkai vilkėti specialius drabužius, skirtus dirbti kelyje. Automašinos, darbininkų apranga turi būti paženklinti Rangovo atributais;
11.3. privalo atlyginti žalą asmenims, kurie ją patyrė dėl netinkamo Sutarties vykdymo, įskaitant nuostolius, teismo ir vykdymo išlaidas, priteistus teismo sprendimais iš Užsakovo.
11.4. Konkretūs darbai turi būti pradėti vykdyti seniūnijoje ne vėliau kaip per 5 d.d. nuo užsakovo raštiško pranešimo ir atlikti per sutartą laiką.

III. Reikalavimai medžiagoms

Darbams atlikti leidžiama naudoti tik nesurištas mineralines medžiagas, skirtas kelių dangoms, tik pagal Užsakovo raštišką sprendimą ir tik tokias, kurios atitinka šiame skyriuje nustatytus reikalavimus.
12 . Žvyro–skaldos mišinys
paskirtis – dangos atnaujinimui, profiliavimui, provėžų ir išdaužų šalinimui; 
· frakcija – 0/22–0/32 (PRIVALOMA);
· be molio, organinių ir kitų kenksmingų priemaišų;
· atitinka TRA SBR 07 ir ĮT SBR 19.
13 . Natūralus žvyras
· paskirtis – vietiniam dangos papildymui, smulkių pažaidų šalinimui;
· frakcija – 0/32;
· kita frakcija leidžiama tik raštišku Užsakovo nurodymu;
· švarus, be molio ir organinių priemaišų.
14 . Skalda
· paskirtis – gilesnių pažaidų šalinimui, pagrindo sustiprinimui;
· frakcija – 0/32; 0/45;
· kita frakcija leidžiama tik raštišku Užsakovo nurodymu;
· atitinka ĮT SBR 19.
15 . Dolomito skaldos mišinys
· paskirtis – viensluoksnių pagrindų ir dangų įrengimui, dangos profiliavimui, paviršiaus sutvirtinimui;
· frakcija – 0/22–0/32 mm (PRIVALOMA);
· reikalavimai – be molio, organinių ir kitų kenksmingų priemaišų;
· atitinka – galiojančius statybos techninius reglamentus ir kokybės standartus (pvz., TRA SBR 07, ĮT SBR 19).
16. Smėlis
· Paskirtis – pagrindo išlyginimui, vietiniam užpylimui, drenažo sluoksniams, smulkių nelygumų koregavimui;
· Frakcija – 0/4 arba 0/8;
· Reikalavimai – švarus, be molio, dulkių, organinių priemaišų;
· Pastaba – leidžiama naudoti tik pagal Užsakovo raštišką sprendimą (kad nebūtų „pigių“ sprendimų vietoj skaldos).
17. Išsijota skalda (atsijos)
· Paskirtis – dangos paviršiaus sutvirtinimui, profiliavimo užbaigimui, smulkių pažaidų šalinimui;
· Frakcija – 0/5 arba 0/8;
· Reikalavimai – be molio, dulkių perteklius ribojamas;
· Pastaba – naudoti tik kaip papildomą sluoksnį, ne vietoj pagrindinių mišinių. 
18. Geotekstilė
· Paskirtis – pagrindo atskyrimui, stabilizavimui silpnuose ruožuose;
· Reikalavimai – atitinka EN standartus, parenkama pagal apkrovas;
· Naudojimas – tik nurodytose vietose pagal Užsakovo sprendimą.

Rangovas neturi teisės savarankiškai keisti medžiagų rūšies, frakcijos ar paskirties. Medžiagų atitiktis pagrindžiama gamintojo eksploatacinių savybių deklaracijomis, CE ženklinimo dokumentais (kai taikoma pagal reglamentavimą), akredituotos laboratorijos tyrimų protokolais. Dokumentai pateikiami su pasiūlymu arba ne vėliau kaip iki pirmojo konkrečių medžiagų panaudojimo. Vykdant sutartį dokumentai pateikiami iš naujo, jei keičiasi naudojamos medžiagos.

Marijampolės savivaldybės kaimiškųjų seniūnijų (Marijampolės sen., Sasnavos sen., Liudvinavo sen., Igliaukos sen., Patašinės sen. ir Mokolų sen.) kelių ir gatvių su žvyro danga paprastojo remonto darbai 

	Eil. Nr.
	Darbų rūšis ir aprašymas
	Mato vnt.
	Preliminarus kiekis per vienerius metus

	1
	2
	3
	4

	1.
	Kelių ir gatvių su žvyro danga paprastojo remonto darbai

	1.1
	Kelio griovių kasimas ekskavatoriais, supilant gruntą vietoje ir paskleidžiant buldozeriais
	1000 m3
	0,6

	1.2
	Kelio griovių kasimas ekskavatoriais, pakrovimas į autosavivarčius, vežiojimas iki 5 km ir darbas sąvartoje
	1000 m3
	0,3

	1.3
	Kelio griovių šlaitų planiravimas autogreideriais (su išvežimu)
	km
	41

	1.4
	Kelio griovių šlaitų planiravimas autogreideriais (paskleidžiant vietoje)
	100 m2
	41

	1.5
	Kelkraščio atstatymas ir aukščio reguliavimas, įskaitant užaukštėjimų šalinimą ir kelio kraštų formavimą
	100 m2
	25

	1.6
	Kelio dangos atstatymas žvyro-skaldos mišiniu  profiliuojant ir sutankinant (įvertinant transportavimą)			
	100 m3
	6

	1.7
	Skaldos paskleidimas (papildomas, įvertinus transportavimą)
	100m3
	6

	1.8
	Viensluoksnių 8 cm storio pagrindų ir dangų iš skaldos-žvyro mišinių įrengimas (dangos atnaujinimas skalda-žvyru, pašalinant stambesnius akmenis, formuojant skersinį profilį ir užtikrinant vandens nutekėjimą)
	100 m2
	120

	1.9
	Viensluoksnių 8 cm storio pagrindų ir dangų iš dolomito skaldos 0/22-0/32 mm įrengimas     
	100 m2
	120

	1.10
	Išlyginamojo sluoksnio įrengimas iš nesurištojo mišinio 
	m3
	300

	1.11
	Dangų (pagrindų) tankinimas vibrovolu / vibroplokštėmis (žvyro, smėlio ar skaldos pagrindas)
	100 m2
	200

	1.12
	Kelio duobių, bangų, provėžų užtaisymas žvyro - skaldos mišiniu (frakcija 0/32 mm)
	100 m2 
	250

	1.13
	Kelių kelkraštinių griovelių formavimas ir nuolydžio atstatymas autogreideriu (perteklinis gruntas paskleidžiamas vietoje arba nuvežamas)
	km
	15

	1.14
	Krūmų  ir kelmų iškirtimas/ išrovimas, pašalinimas frezuojant (su išvežimu) (kaina apima atvykimą ir visus darbus; darbai periodiniai)	
	10 vnt.
	15

	1.15
	0,4 m skersm. vandens pralaidos remontas (esamos pralaidos funkcionalumo atstatymas, nekeičiant trasos)
	m
	36

	1.16
	0,4 m skersm. vandens pralaidos įrengimas 
	m
	36

	1.17
	0,4 m skersm. vandens pralaidos betoninių antgalių įrengimas arba keitimas
	vnt.
	12

	1.18
	0,3 m skersm. vandens pralaidos remontas(esamos pralaidos funkcionalumo atstatymas, nekeičiant trasos)
	m
	36

	1.19
	0,3 m skersm. vandens pralaidos įrengimas 
	m
	36

	1.20
	0,3 m skersm. vandens pralaidos betoninių antgalių įrengimas arba keitimas
	vnt.
	12

	1.21
	0,2 m skersm. vandens pralaidos remontas(esamos pralaidos funkcionalumo atstatymas, nekeičiant trasos)
	m
	36

	1.22
	0,2 m skersm. vandens pralaidos įrengimas 
	m
	36

	1.23
	0,2 m skersm. vandens pralaidos betoninių antgalių įrengimas arba keitimas 
	m
	36

	1.24
	400 mm skersmens 7,5 m ilgio gelžbetoninės vandens pralaidos keitimas, kai vamzdžių ilgis 2,5 m 
	vnt.
	15

	1.25
	Pralaidų iš gelžbetonio įmovinių vamzdžių (l=2.5 m) remontas (keitimas) ant gruntinių pagrindų kai vamzdžių skersmuo 1600 mm.        
	m
	36

	2.
	Dokumentacijos parengimas

	2.1
	Išpildomosios dokumentacijos parengimas
	vnt.
	8

	2.2
	Geodeziniai kontroliniai matavimai
	vnt.
	8

	2.3
	Paprastojo remonto aprašo parengimas
	vnt.
	8



Pastaba: Visi pasiūlyme nurodyti įkainiai laikomi galutiniais ir apima visas Rangovo patiriamas išlaidas, reikalingas tinkamam sutarties vykdymui, įskaitant (bet neapsiribojant): medžiagų įsigijimą, transportavimą, atvežimą, iškrovimą, paskleidimą, lyginimą, darbų atlikimą, mechanizmų ir įrangos naudojimą, darbo užmokestį, tiesiogines ir netiesiogines išlaidas, administracines sąnaudas, mokesčius, pelną bei bet kokias kitas su sutarties vykdymu susijusias išlaidas. 
Bendra pasiūlymo kaina ir orientaciniai kiekiai bus naudojama tik pasiūlymų eilei sudaryti ir nugalėtojui nustatyti. Orientacinės darbų apimtys, sutarties vykdymo laikotarpiu, priklausomai nuo finansavimo apimties, gali būti mažinamos arba didinamos, tačiau bendra užsakymų vertė per vienerius metus negali viršyti 400 000 Eur. Su PVM. 


Aplinkotvarkos ir infrastruktūros skyriaus vedėja		Roberta Kelertienė



Neringa Juškienė, +370 343 90045, neringa.juskiene@marijampole.lt

